Foodora perustelee kilpailua ruokalähettien vuorojen lyhyellä kestolla. Iltalehden haastatteleman ruokalähetin mukaan todellisuudessa työpäivät venyvät jopa 12 tuntisiksi.

Foodora toivoo, etteivät ruokalähetit pitäisi taukoja. Kuvituskuva. Toni Repo

Kuljetuspalvelu Foodora on julistanut ruokaläheteilleen kilpailun, jossa kannustetaan pitämään kuukaudessa yhteensä alle 20 minuuttia taukoa.

– Kaikki kuljettajat, joiden kokonaistaukoaika on alle 20 minuuttia, ovat mukana kilpailussa, läheteille lähetetyssä sähköpostissa kerrotaan.

Foodora kertoo Iltalehdelle, että kilpailu on järjestetty yrityksen ”lähettikumppaneille”, jotka eivät ole Foodoran työntekijöitä. Voittajia valitaan kaksi, ja palkintona on Foodoran sisarbrändi Pizzaonlinen 30 euron lahjakortti.

– Järjestämme pieniä kisoja kuukausittain erilaisin vaihtuvin teemoin ja kisojen tarkoitus on palkita hyvin suoriutuvia tai vaikkapa positiivisimpia lähettikumppaneitamme ja näin muistaa heitä, Foodorasta kerrotaan.

Foodora kertoo vastauksessaan, että lähettikumppanit saavat pitää taukoja, vaikka työskentelevät vain 2,5–4 tunnin vuoroja kerrallaan. Iltalehden haastatteleman Foodoran ruokalähetin mukaan todellisuudessa työpäivät venyvät kuitenkin paljon pidemmiksi.

– Monesti lähetit pyytävät taukoja tilanteissa, joissa ovat ottaneet 4–5 tunnin vuoroja siten, että ensimmäinen vuoro loppuu vaikka 14.30 ja seuraava jatkuu kello 15, jolloin sovellus on lähetiltä kysymättä yhdistänyt vuorot ja olettanut, että tämä haluaa työskennellä kymmenen tuntia putkeen, eikä pitää sitä puolen tunnin taukoa, lähetti kertoo kokemuksistaan.

Ruokalähetin ja yrityksen näkemykset vuorojen järjestämisestä eroavat voimakkaasti keskenään. Foodoran mukaan sovellus ei yhdistä vuoroja putkeen.

– Foodora varmaan kertoo, etteivät heidän vuoronsa ole kuin maksimissaan viiden tunnin mittaisia, mutta käytännössä moni joutuu ketjuttamaan niitä jopa 12 tuntisiksi ilman, että väliin jää yhtään taukoa, ellei lähetti sitä itse pyydä, ja nyt sekin halutaan laittaa kuriin, hän jatkaa.

Foodoran mukaan ei ole tarkoituksenmukaista, että lähetit ottaisivat 12 tunnin edestä vuoroja putkeen ja ne ovat yrityksen mukaan erittäin harvinaisia.

– Jos vuoroja kuitenkin itse haluaa ottaa useamman putkeen, voi niitä myös aikatauluttaa ja ottaa väliin esimerkiksi tunnin taukoja.

Ruokalähettien oikeuksia puolustava Justice for Couriers -kampanja on julkaissut kannanoton aiheesta Facebookissa.

Ruokalähetit eivät myöskään nauti erityisen suurista tienesteistä. Iltalehti kertoi marraskuussa, kuinka noin 2 000 euroa kuukaudessa saavalle ruokalähetille voi jäädä eläkemaksun ja polttoainekulujen jälkeen kuukaudessa käteen vain 1 200 euroa, josta pitää vielä maksaa verot.

”Ei ole kohtuuton”

Foodora toteaa Iltalehdelle lähettämässään vastauksessa, että kilpailu ei velvoita ketään mihinkään. Myöskään vessataukoja tai tankkaustaukoja ei oteta huomioon, vaan kilpailu koskee ainoastaan pidempiä taukoja.

– Emme usko kilpailun olevan kohtuuton, sillä kumppanimme tekevät 2,5–4 tunnin vuoroja kerrallaan eikä se velvoita ketään olemaan pitämättä taukoja.

Foodora lupaa ottaa kilpailun teemasta palautteen vastaan ja muuttamaan toimintaansa sen mukaan.

Työajasta on säädetty työaikalaissa. Suomen Ammattiliittojen Keskusjärjestö SAK kertoo verkkosivuillaan, että työntekijälle kuuluu työpäivän aikana vähintään puoli tuntia kestävä ruokatauko. Työntekijällä on oikeus ruokataukoon, jos työpäivän kesto on yli kuusi tuntia. Yleensä ruokatauko ei ole työaikaa.

Tämän lisäksi työntekijällä on oikeus kahvitaukoihin, jotka ovat 10 tai 15 minuutin pituisia taukoja. Kahvitauot ovat työaikaa.